 NA SAMMY WAWERU  RAIS mstaafu Uhuru Kenyatta ameikashifu serikali ya Kenya Kwanza, kwa kile amedai “imesheheni visingizio kwa kushindwa kuafikia matamanio ya Wakenya”.  Akizungumza Jumapili, Novemba 19, 2023 katika hafla ya kuchangia pesa Kanisa la Full Gospel, Mwingi, Kaunti ya Kitui, Bw Kenyatta alisema Rais William Ruto amefeli kuafikia ahadi zake kwa Wakenya. Alishiriki ibada ya misa katika kanisa hilo kufuatia mwaliko wa kiongozi wa Wiper, Bw Kalonzo Musyoka. Rais huyo mstaafu alilalamikia kuwa kisingizio cha mara kwa mara, Dkt Ruto anapotakiwa kueleza sababu za maisha kuzidi kulemea wananchi. Aidha, kulingana na Bw Kenyatta serikali ya Kenya Kwanza imefanya vibaya sana, jambo ambalo ni kinyume na ahadi zake wakati Ruto na wenzake walikuwa wakisaka kura 2022 kumrithi kuingia Ikulu. Katika kauli iliyozua ucheshi, Rais huyo wa nne wa Jamhuri ya Kenya alisema analaumiwa hata kwa mambo yasiyomhusu kwenye ndoa za watu. “Siku hizi ninalaumiwa kwa kila kitu na wale walio ofisini. Hata mke wa mtu akikosa kushika mimba, wanalaumu Uhuru. Nitaendelea kuongea yaliyo mawazoni,” Bw Kenyatta akasema. Alishangaa ni kwa sababu gani serikali ya mrithi wake, Rais Ruto inaendelea kumlaumu inapofeli. Akifanya kampeni 2022, Dkt Ruto aliahidi kwamba akiapishwa rasmi na pindi tu atakapoweka Biblia chini, gharama ya maisha itashuka mara dufu, ikiwemo unga aliodai ungeuzwa chini ya Sh100 – Pakiti ya kilo mbili. Kinyume na ahadi zake, ameishia kupandisha ushuru (VAT) wa mafuta ya petroli na kuleta kodi zaidi, hatua ambayo imechochea gharama ya maisha kupanda mara dufu. Chini ya utawala wa Jubilee, ulioongozwa na Bw Kenyatta, Ruto alihudumu kama naibu wa rais. Alipolishwa kiapo pamoja na naibu wake Rigathi Gachagua, Bw Gachagua alihoji kwamba wamerithi serikali iliyofilisika.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  